প্রচল
গণিতশাস্ত্র ও অন্যান্য বৈজ্ঞানিক শাস্ত্রের আলোচনায় প্রচল বলতে কোনও ব্যবস্থা পরিবারের (যেমন ঘটনা, প্রকল্প, প্রক্রিয়া, বস্তু, পরিস্থিতি, ইত্যাদির পরিবারের) এমন কোনও চরিত্রনির্ধারক বৈশিষ্ট্যকে বোঝানো হয়, যার মান ঐ ব্যবস্থা পরিবারের অন্তর্ভুক্ত বিশেষ কোনও দৃষ্টান্ত বা সদস্য ব্যবস্থাকে সংজ্ঞায়িত ও চরিত্রায়িত করতে ব্যবহৃত হয়। একে ইংরেজি পরিভাষায় "প্যারামিটার" (Parameter) বলে। প্রচলগুলি কোনও ব্যবস্থাকে শনাক্ত করতে বা এর বিদ্যমান অবস্থার বিবরণ দিতে বা ব্যবস্থাটি দ্বারা সম্পাদিত কার্যাবলী মূল্যায়ন করতে গুরুত্বপূর্ণ ভূমিকা রাখতে পারে। একে বাংলায় স্থিতিমাপ, মানক, সংজ্ঞানিরূপক বৈশিষ্ট্য, সীমানির্ধারক বৈশিষ্ট্য, চরিত্রনির্ধারক বৈশিষ্ট্য, সীমানির্ধারক মাত্রা, বৈশিষ্ট্যসূচক মাত্রা, বিচারের মাপকাঠি, ইত্যাদি নামেও ডাকা হতে পারে।